Предраг Пажин је рођен 14. марта 1973. године у месту Невесиње, данас Република Српска, Босна и Херцеговина. На почетку фудбалске каријере био је активни борац у рату у БиХ, где је у периоду од марта до новембра 1992. године био снајпериста. После завршетка фудбалске каријере, постао је један од партнера у италијанској компанији „Сан Марко БГ“, која се бави увозом и дистрибуцијом фасадних боја, изолационих система и грађевинског материјала. Такође, 2009. године је основао футсал клуб "Сан Марко БГ", а поред њега и клуб за стони тенис, билијар и друге спортове. Иза себе има три брака, први у Србији са Катицом, из којег има два детета, сина Стефана и ћерку Анђелу, други са Украјинком Наташом и трећи са Бугарком Катрин, са којом има ћерку Кристину. Због многобројних љубавних веза и бракова, медији у Бугарској га пореде са Лотаром Матеусом.